Villy Søvndal (SF), 1997-11-06:
Jeg skal sige tak for debatten om børnenes forhold og har nogle enkelte kommentarer til de forskellige ordførere og først til socialministeren.
Socialministeren lagde i sit indlæg vægt på det, der hedder frit valg-ordningen - og det samme gjorde Venstres og De Konservatives ordførere - som en af de ting, der skulle have betydning med hensyn til ventelisterne.
Men må jeg ikke bare minde om, at mig bekendt er det sådan, at under frit valg-ordningen er der i dag et sted mellem 1.500 og 2.000 børn - mellem 1.500 og 2.000 - og det skal sammenholdes med, at vi har daginstitutioner, hvor der er plads til ½ million børn - 500.000 børn!
Jeg siger det bare, fordi jeg ikke synes, man har stor sans for proportioner, hvis man mener, at den lille ordning til mellem 1.500 og 2.000 børn løser problemet.
Det vil jeg advare imod at mene.
Til hr. Peder Sass, der gjorde opmærksom på, at SF tidligere har rejst forespørgslen, vil jeg bare sige, at det er udtryk for utålmodighed.
Vi synes faktisk, det er en pligtig opgave at sikre, at de børn, der har brug for en daginstitutionsplads, også kan få den, og så lang tid det ikke sker, vil vi formentlig blive ved med at rejse debatten.
Hr. Peder Sass var i sit indlæg også inde på skolefritidsordningens kvalitet - eller man kunne måske sige mangel på samme.
Hvad er det så, SF foreslår her?
Vi skriver i forslaget til vedtagelse, at vi synes, at de regler og normer, der gælder i øvrigt, også skal gælde for skolefritidsordningen.
Det vil medføre tre konsekvenser: For det første vil forældrebetalingen blive 30 pct. og dermed komme på linje med taksterne på dagsinstitutionsområdet i øvrigt.
Jeg vil godt bede hr. Peder Sass svare på, om man ikke er enig i, at vi skal prøve at fastholde loftet på 30 pct. på børnepasningsområdet, og om det ikke er utilfredsstillende, at en række kommuner lader prisen stige til over de 30 pct. For det andet vil vi sikre et areal på 2 m2 pr. barn.
Det er jo ikke noget højt krav, det er ikke noget ekstremt krav at sikre, at et barn har 2 m2 at røre sig på.
Og for det tredje vil vi prøve at sikre en minimal normering, så der også er lidt voksne i vores skolefritidsordninger.
Hr. Erik Larsen bekræftede i sit indlæg det, jeg selv sagde, nemlig at nogle kommuner i øjeblikket er ved at bevæge sig væk fra pasningsgarantien.
Fru Ulla Solvang spurgte: Hvad er kvalitet?
Jeg tror altså ikke, man kan diskutere kvalitet, hvis man ikke forholder sig til to ting.
Den ene hedder plads, for man kan ikke have god kvalitet i daginstitutioner, hvor så mange børn bliver proppet sammen på så lidt plads.
Den anden hedder voksne, for man kan ikke have kvalitet, hvis der ikke er et minimumsantal voksne sammen med de børn, der skal passes. kvalitet er selvfølgelig også mange andre ting, og det er vi meget villige til at tage en fortsat diskussion om.
Hr. Tom Behnke efterlyste forslag, der drejede sig om mere tid.
Jeg skal sige til hr. Tom Behnke, at vi har tre forslag i SF, som vi vil præsentere i dette her efterår.
Vi har tidligere gjort det, og vi håber på Fremskridtspartiets støtte.
Det ene forslag er at forlænge barselorloven; det andet forslag er at sikre nedsat arbejdstid for småbørnsfamilier og tilrettelægge det sådan, at det ikke koster noget for lavtlønsfamilierne, og det tredje forslag er at sikre nogle bedre forældreorlovsordninger.
Det er de tre måder, hvormed vi kan bidrage til at skaffe mere tid og dermed et bevis på, at det vil vi også gerne.
Både hr. Tom Behnke og hr. Poul Nødgaard rejste det spørgsmål, om man ikke igen kunne smide de arbejdsløses børn ud af daginstitutionerne.
Til det vil jeg godt sige, at et af de store fremskridt, vi fik igennem med den ny servicelov, er, at det kan man ikke mere.
Jeg synes, det er et stort børnepolitisk fremskridt, at vi ikke længere giver os af med at sortere børn, så arbejdsløses børn bliver sorteret væk fra de andre børns fællesskab, og jeg vil godt gentage til hr. Poul Nødgaard og hr. Tom Behnke, at det kan man altså ikke.
Det ville være i modstrid med den servicelov, Folketinget vedtog, lige før vi gik på sommerferie sidste år.
Jeg skal runde af med at sige, at det har desværre været en debat uden mange løfter fra socialministeren og regeringspartiernes side, og det er ærgerligt.
Det er ærgerligt, at vi ikke får den pladsgaranti, der betyder meget for de forældre, der venter på en plads til deres børn.
Men jeg skal henlede opmærksomheden på det, som mange andre ordførere også har sagt, at der er jo kommunevalg den 18. november, og her får man mulighed for at stemme på nogle af de partier, for hvem dette område er vigtigt.
Tak for debatten.